
A fővárosi közösségi költségvetések területi elemzése és hatásai

Kulcsszavak: participáció, részvételiség, területi egyenlőtlenség, városfejlesztés
A fővárosi közösségi költségvetések területi elemzése és hatásai
A települési döntések demokratizálódásával kedvezőbb irányt vehet fejlődésük és a
beruházások is jobban a társadalom igényét szolgálhatják. Ennek egyik módszere a részvételi
költségvetés. A kutatás célja, hogy megvizsgálja, hogyan lehet hatékonyan bevonni a lakosságot a
települési költségvetés tervezésébe. Fontos kutatási kérdések továbbá, hogy milyen a benyújtott
ötletek térbeli és tematikus megoszlása. Ugyanakkor a részvételi költségvetések módszertana,
nehézségei is fontos részei a kutatásnak. További kérdés az is, hogy mennyire hatékony a közösségi
költségvetés a térbeli társadalmi egyenlőtlenségek csökkentésére.
A kutatás két területi szintet vizsgál, a fővárosra, illetve kerületi szinten Józsefvárosra
koncentrál. Módszertanilag két fő pilléren nyugszik, kvantitatív módszerrel a fővárosi és a
józsefvárosi ötletek térbeli és tematikus megoszlását elemeztem és kvalitatív módon a programokban
illetékes döntéshozókkal és a lakosokkal folytattam félig strukturált interjúkat.
A Budapesti adatok azt mutatják, hogy a belsőbb kerületekből többen vesznek részt a
programban, amelynek több oka is van. Az ötletek többsége zöldítéssel, és esélyteremtéssel
kapcsolatos, de ez is kerületi eltéréseket rajzol ki.
A józsefvárosi adatok szerint a kerületen belül nincsenek jelentős területi eltérések, és itt is a
zöldítéshez köthető ötletek dominálnak. Az interjúkból kiderül, hogy sok hátrányos helyzetű lakost
nem ér el az aktivitás, a rendelkezésre álló összegek csak szűkösen elegendők, ám a programok mégis
egyre sikeresebbek, egyre többen vesznek részt benne, és egyre több jó ötlet valósul meg.



